
persoana de contact: maior Eduard ŢELEA – tel. 0722743485 / 0722534344


Buletin Informativ -11.06.2010 -  Atenție, vine canicula!

Începând cu acest weekend se prognozează temperaturi ridicate, canicula instalându-se și la noi în țară. Valurile de căldură pot afecta persoanele care se expun timp îndelungat la soare, dar pot determina și producerea incendiilor de mirişti, vegetaţie uscată sau fond forestier, punând în pericol vecinătăţile şi afectând siguranţa traficului. 
Pentru a preîntâmpina producerea unor incendii, vă reamintim câteva măsuri de apărare împotriva incendiilor:

· arderea resturilor vegetale, gunoaielor, deşeurilor şi a altor  materiale, se va executa numai pe baza permisului de lucru cu foc, eliberat de către primar, după informarea, în prealabil, a Serviciului Voluntar  pentru Situaţii de Urgenţă de pe raza localitaţii, cu obligativitatea obţinerii acceptului Agenţiei de Protecţia Mediului, conform legislației în vigoare;
· se interzice utilizarea focului deschis pe timp de vânt și în zonele afectate de uscăciune avansată;
· în pădure sunt interzise: accesul autovehiculelor proprietate personală; fumatul şi focul deschis în afara locurilor special amenajate sau aruncarea la întâmplare a ţigărilor şi chibriturilor aprinse; parcarea autoturismelor, instalarea corturilor, şi a suprafeţelor de picnic în afara locurilor special amenajate în acest sens;

· se interzice arderea resturilor vegetale rezultate din curăţarea păşunilor şi a terenurilor agricole limitrofe, la o distanţă mai mică de 100 m de liziera pădurii;

· restricţionarea efectuării, în anumite intervale din timpul zilei, a unor lucrări care creează condiţii favorizante pentru producerea de incendii prin degajări de substanţe volatile sau supraîncălziri excesive;

· asigurarea protejării faţă de efectul direct al razelor solare a recipientelor, rezervoarelor şi a altor tipuri de ambalaje care conţin vapori inflamabili sau gaze lichefiate sub presiune, prin depozitare la umbră;

· în gospodăriile şi anexele populaţiei este obligatorie: amplasarea depozitelor de combustibili, furaje şi plante tehnice la distanţe de siguranţă, astfel încât eventualele incendii produse la acestea să nu pericliteze vecinătăţile; depozitarea buteliilor cu gaze petroliere lichefiate într-un loc ferit de căldură şi de razele solare, unde nu există materiale combustibile sau explozive, fiind controlate periodic spre a se constata dacă robinetele lor sunt bine închise; verificarea periodică a instalaţiei electrice, folosirea siguranţelor fuzibile dimensionate corespunzător; depozitarea furajelor, a paielor şi a altor materiale combustibile, după posibilităţi, cât mai departe de casă, bucătării de vară, cuptoare, magazii etc.; depozitarea lichidelor inflamabile numai în recipiente metalice într-un loc ferit de căldură şi de razele solare. 
· supravegherea permanentă a copiilor în vederea preîntâmpinării jocului acestora cu focul, în condiţii şi în locuri în care se pot produce incendii;

*  *  *


Echipajele SMURD ale Inspectoratului pentru Situații de Urgență „Basarab I” Dâmboviţa sunt pregătite să intervină pentru acordarea primului ajutor medical calificat, iar celelalte echipe specializate vor acționa pentru limitarea efectelor probabile produse de aceste schimbări ale vremii.

Precizări pentru evitarea efectelor negative produse de caniculă:

· Este necesar ca persoanele vârstnice, copiii și bolnavii cu afecțiuni cronice, în special cardiace și respiratorii, să evite deplasările în spațiul liber între orele 11.00-19.00, precum și frecventarea locurilor aglomerate.

· În cazul expunerii la soare trebuie, obligatoriu, să fie folosite mijloace de protecție (pălării, umbrele, ochelari de soare, îmbracăminte subțire, preferabil din țesături naturale și în culori deschise).

· Se recomandă creșterea consumului de lichide la 2-4 litri pe zi și evitarea alimentației bogată în grăsimi, în special de grăsimi animale.
· Se recomandă reducerea consumului de cafea și se va evita consumul de băuturi alcoolice.
ATENŢIE !


Nerespectarea restricțiilor privind utilizarea focului deschis se sancționează cu amendă de la 1000 la 2500 lei.

NU lăsați chibriturile la îndemâna copiilor !


Anunțați imediat orice incendiu la 112 !

